Diabolo o Leka Jesu | Dilo Tšeo Bana ba ka Ithutago Tšona ka Beibeleng
Diabolo o Leka Jesu
Ka morago ga gore Jesu a kolobetšwe, moya o mokgethwa o ile wa mo iša lešokeng. O ile a fetša matšatši a 40 a sa je selo, gomme a swarwa ke tlala e kgolo. Ke moka Sathane Diabolo a tla a mo leka, gomme a re go yena: “Ge e ba o le Morwa wa Modimo, gona botša maswika a gore e be dinkgwa.” Eupša Jesu o ile a šomiša Mangwalo go araba Sathane. O ile a re: ‘Go ngwadilwe gore motho ga a phele ka dijo feela, eupša gape o swanetše go dira dilo ka moka tšeo Jehofa a di nyakago.’
Diabolo a leka Jesu gape a re: ‘Ge e ba o le Morwa wa Modimo, itahlele fase o le mo godimo ga tempele. Akere go ngwadilwe gore Modimo o tla romela barongwa ba gagwe gore ba go kame [goba ba go kabe.]’ Eupša Jesu a šomiša Mangwalo gape a re: ‘Go ngwadilwe gore o se ke wa leka Jehofa Modimo wa gago.’
Ka morago, Sathane o ile a bontšha Jesu mebušo ka moka ya lefase le mahumo a yona, ke moka a re go Jesu: ‘Ke tla go nea mebušo ye ka moka le mahumo a yona ge o ka nthapela gatee feela.’ Eupša Jesu a re: ‘Tloga Sathane! Gobane go ngwadilwe gore ke Jehofa Modimo wa gago a nnoši yo o swanetšego go mo rapela.’
Ka morago ga moo, Diabolo a tlogela Jesu gomme barongwa ba tla ba nea Jesu dijo. Go tloga ka yona nako yeo, Jesu o ile a thoma go botša batho ditaba tše dibotse tša Mmušo wa Modimo. Wo ke mošomo woo Jehofa a bego a mo rometše gore a tlo o dira mo lefaseng. Batho ba be ba rata seo Jesu a bego a ba ruta sona, e bile ba be ba mo latela kae le kae mo a bego a eya gona.
“Ge [Diabolo] a bolela maaka o bolela seo yena a lego sona gobane ke moaketši le tatago maaka.”​—Johane 8:44
Dipotšišo: Sathane o ile a leka Jesu ka diteko dife tše tharo? Jesu o ile a araba Sathane bjang?
Mateo 4:1-11; Mareka 1:12, 13; Luka 4:1-15; Doiteronomio 6:13, 16; 8:3; Jakobo 4:7